ועדת העבודה, הרווחה והבריאות, כנסת 15, פרוטוקול מספר 235, 2000-11-29 09:00

נסים זאב: אני מתכבד לפתוח את הישיבה.

נסים זאב: על סדר-היום: הצעת חוק הנכים (תגמולים ושיקום) (תיקון מס' 21) (פגיעה נפשית מפוסט טראומה), התשס"א-2000, של חברת-הכנסת זהבה גלאון.

נסים זאב: היינו רוצים לשמור מחברת הכנסת זהבה גלאון דברי הסבר להצעת החוק.

נסים זאב: אולי נשת

נסים זאב: כנע שהחוק הוא חשוב ויש צורך לתמוך בו.

זהבה גלאון: הישיבה היא בעיקרה יותר פורמלית מאשר למהות.

זהבה גלאון: החוק עבר בקריאה ראשונה.

זהבה גלאון: אין לי תיקונים, אין לי שינויים.

זהבה גלאון: אני מציעה לקבל את רוח החוק בקריאה שנייה ושלישית.

נסים זאב: אני אומר מה אני חושב.

נסים זאב: אני חושב שהחוק הזה הוא רק הצהרתי, אולי לתת תחושה לאלה שנפגעו מפוסט טראומה, שהם לא קשורים אולי לאותה קבוצת נכים שסובלים מבעיות נפשיות.

נסים זאב: אני הבנתי שמשרד הביטחון שינה בינתיים את התקנות ובתקנות הוא בהחלט הפריד בין קבוצה זו לקבוצה שנייה.

נסים זאב: לכן אני לא חושב שהחוק ישנה כהוא זה אם הוא יהיה קיים או לא יהיה קיים.

נסים זאב: זה רק אולי לתת איזו תחושה טובה למי שסובל מפוסט טראומה שהוא לא קשור לאותה קבוצה שסובלת מבעיות נפשיות.

זהבה גלאון: החוק הוא אמנם חוק הצהרתי אבל הוא מספיק חשוב כדי שהוא יהיה בחקיקה ראשית.

זהבה גלאון: אני חושב שטוב עשה משרד הביטחון שהוא שינה את התקנות.

זהבה גלאון: זה לא עומד בסתירה לזה שהנושא הזה יהיה בחקיקה ראשית.

זהבה גלאון: גם אתמול דיברתי עם סגן השר אפרים סנה ואני יודעת שסגן השר וגם שר הביטחון נתנו הנחיה ליועצים המשפטיים של המשרד לתמוך בחוק.

אריאלה קלעי: ממה שחברת הכנסת גלאון מציגה אני מבינה שהם החליטו בכל זאת ללכת על עניין חקיקה.

אריאלה קלעי: למרות זה אני מוכרחה להביע את דעתנו המקצועית.

אריאלה קלעי: אנחנו חושבים שאין צורך בחוק.

אריאלה קלעי: התקנות תוקנו.

אריאלה קלעי: אין בזה משום חידוש.

נסים זאב: האם ישתנה משהו בעתיד מבחינת קבלת החולים או הטיפול בחולים או תוספת של מרפאה מיוחדת?

אריאלה קלעי: אין קשר לדברים, אין בזה כלום.

נסים זאב: האם הצעת החוק פוגעת בתקנות?

זהבה גלאון: נראה לי תמוה שמשרד המשפטים מתנגד.

אריאלה קלעי: אנחנו לא מתנגדים לחוק, אבל מותר לנו להביע את עמדתנו המקצועית.

אריאלה קלעי: הממשלה החליטה בזמנו לא להתנגד לחוק.

אריאלה קלעי: עדיין אני מביעה את דעתי המקצועית שאנחנו חשבנו שאין הכרח בחקיקה.

אריאלה קלעי: בחלק המקצועי של הנושא הזה משרד הביטחון מטפל.

אריאלה קלעי: משרד המשפטים לא מטפל בזה.

אריאלה קלעי: אנחנו ממילא לא בקיאים בפרטים.

אריאלה קלעי: אבל בכל זאת ראיתי לנכון להביע את דעתנו.

הלן מור: אנחנו לא מתנגדים להצעת החוק.

נסים זאב: אתם תומכים או רק לא מתנגדים?

הלן מור: אנחנו לא מתנגדים.

הלן מור: אלה ההנחיות שקיבלתי.

נסים זאב: ברמה המקצועית את חושבת שזה מיותר?

זהבה גלאון: אופן השאלה נראה לי בעייתי.

זהבה גלאון: נציגת משרד הביטחון אומרת: אנחנו לא מתנגדים לחוק.

הלן מור: התקנות הותקנו ונעשתה הפרדה בתקנות בין הפוסט טראומטיים לנפגעי נפש אחרים.

הלן מור: לשאלה אם אנחנו נתנגד להצעת החוק – אנחנו לא נתנגד לה.

זהבה גלאון: אם המשרד שמופקד על זה אומר שהוא לא מתנגד להצעת החוק, אני חושבת שהדברים מדברים בעד עצמם.

שושנה שוורץ: אני חושבת שלא יודעים מה קרה עד היום או שיודעים ומתעלמים.

שושנה שוורץ: עד היום ייחסו לנפגעי פוסט טראומה את אחוזי הנכות לפי פגיעת נפש, לפי חולה נפש.

שושנה שוורץ: לא היו תקנות נפרדות וזה בכלל לא מתאים למה שקורה.

שושנה שוורץ: לכן חשוב לנו מאוד שכן יהיה חוק, מפני שלתקן את התקנות יכלו כבר לפני 30 שנה.

נסים זאב: אני חשבתי שיש שוני בין התקנות כפי שעכשיו הותקנו לבין הצעת חוק.

נסים זאב: מתברר לי שלא.

נסים זאב: אני מסכים אתך שעד לפני חודש המצב היה כזה.

זהבה גלאון: אני חושבת שנכון עשה משרד הביטחון שתיקן את התקנות.

זהבה גלאון: חבל שזה קרה רק עכשיו, זה בעצם מה שנאמר כאן.

זהבה גלאון: החשיבות של החוק היא ברמה ההצהרתית.

זהבה גלאון: הכנסת לקחה על עצמה, עם יושב-ראש הכנסת וחברי הכנסת מכל סיעות הבית, להעלות למודעות את הנושא של הלם קרב.

זהבה גלאון: כבר עשינו צעדים כל כך משמעותיים.

זהבה גלאון: זה נושא מספיק חשוב, כדי שזה יהיה בחקיקה ראשית.

זהבה גלאון: אמרו את זה כל היועצים המשפטיים.

זהבה גלאון: התקנות זה בסדר גמור, אבל חשוב שזה יהיה בחקיקה ראשית ושזה יתפרסם באופן ציבורי.

זהבה גלאון: אני רק יכולה להגיד לך כאן שהנשיא מתכוון לתת לנושא הזה חסות אחרי שהצעת החוק תעבור בקריאה שנייה ושלישית.

זהבה גלאון: זאת אומרת, זה נושא מספיק חשוב כדי שהוא יהיה בחקיקה ראשית.

זהבה גלאון: אם משרד הביטחון לא מתנגד, אני מציעה לקבל את זה, אין לי תיקונים ונעבור הלאה.

פיליפ גורשטיין: החוק הוא כל כך חשוב, אפילו כדי שלא יקחו לנו את רשיון הנהיגה, כי אם אנחנו לא חולי נפש, לא יקחו לנו את הרשיון.

נסים זאב: הסיבה הזאת כבר מספיקה.

נסים זאב: אני מסכים אתך.

נסים זאב: יש דעות נוספות?

נסים זאב: אין.

נסים זאב: הצעת החוק התקבלה.

נסים זאב: תודה רבה, ישיבה זו נעולה.